சிறப்பு சேவைகள் மற்றும் கட்டுரைகள்
உள்நாட்டிலேயே உருவாக்கப்பட்ட இந்தியாவின் முதலாவது பன்மைய  செயற்கை முழங்காலை சென்னை ஐஐடி ஆராய்ச்சியாளர்கள் அறிமுகப்படுத்தி உள்ளனர்
ஏழை-எளிய மக்கள் பயன்பெறும் வகையில் இந்த செயற்கை முழங்கால் குறைந்த விலை கொண்டது. பயனர்களின் வாழ்க்கைத் தரத்தை மேம்படுத்தி அவர்களை சமூகத்தின் ஒரு பகுதியாக இணைப்பதுடன், அன்றாட சவால்களையும் எதிர்கொள்ளச் செய்வதே இதன் நோக்கம் ஆகும்
முழங்கால் மேல்பகுதியை இழந்த ஆயிரக்கணக்கானோரின் வாழ்க்கைத் தரத்தை மேம்படுத்தும் நோக்குடன், உள்நாட்டிலேயே உருவாக்கப்பட்ட இந்தியாவின் முதலாவது பன்மைய  செயற்கை முழங்காலை சென்னையில் உள்ள இந்திய தொழில் நுட்பக் கழக  ஆராய்ச்சியாளர்கள் அறிமுகப்படுத்தி உள்ளனர். ‘கதம்’ என்று அழைக்கப்படும் இந்த ‘மேட் இன் இந்தியா’ தயாரிப்பு, சொசைட்டி ஃபார் பயோமெடிக்கல் டெக்னாலஜி  மற்றும் மொபிலிட்டி இந்தியா ஆகியவற்றுடன் இணைந்து உருவாக்கப்பட்ட, முழங்காலுக்கு மேல் உள்ள செயற்கை உறுப்புக்கான பாலிசென்ட்ரிக் முழங்கால் ஆகும்.
முழங்காலின் மேல்பகுதி வரை இழந்தவர்கள் எளிதாக நடக்கச் செய்வதை 'கதம்' சாத்தியமாக்கி உள்ளது. நடை மட்டுமின்றி சமூகப் பங்கேற்பு, கல்வி பயிலுதல், வாழ்வாதார வாய்ப்புகள், ஒட்டுமொத்த உடல்நலம் ஆகியவற்றின் மூலம் பயனர்களின் வாழ்க்கைத் தரமும் மேம்படுகிறது.
இதனை உருவாக்கியுள்ள சென்னை ஐஐடியின் மறுவாழ்வு ஆராய்ச்சி மற்றும் சாதன மேம்பாட்டுக்கான டிடிகே மையத்தின்  குழுவினர்தான், 'அரைஸ்'  எனப்படும் நிற்கும் வசதியுடன் கூடிய சக்கர நாற்காலியை நாட்டிலேயே முதன்முறையாக உருவாக்கி வணிகப்படுத்தினர். உள்புறத்திலும் வெளியிலும் பயன்படுத்தும் வகையில் நியோ ஃபிளை- நியோ போல்ட்  எனப்படும் சக்கர நாற்காலி மற்றும் தடையற்ற மோட்டார் பொருத்தப்பட்ட அமைப்பு தயாரிக்கப்பட்டதும் இதே மையத்தில்தான். மனித இயக்கம் தொடர்பான ஆராய்ச்சியில் ஈடுபட்டுள்ள R2D2 மையம், இயக்க குறைபாடுகள் உள்ளவர்களுக்கான மறுவாழ்வு, உதவி சாதனங்களின் வடிவமைப்பு மற்றும் மேம்பாடு ஆகியவற்றிலும் ஆய்வை மேற்கொண்டுள்ளது.
இந்த ஆய்வில் தமது ஆதரவை வழங்கியுள்ள சொசைட்டி ஃபார் பயோமெடிக்கல் டெக்னாலஜி  அமைப்பு, உள்நாட்டு மருத்துவ சாதனங்களை மேம்படுத்துவதற்காக முன்னாள் குடியரசுத் தலைவர் டாக்டர் ஏபிஜே அப்துல் கலாம் அவர்களால் பாதுகாப்பு ஆராய்ச்சி மற்றும் மேம்பாட்டு நிறுவனமான DRDO-வின் கீழ் நிறுவப்பட்டது. பெங்களூரில் உள்ள மொபிலிட்டி இந்தியா என்ற தன்னார்வ தொண்டு நிறுவனம், 'கதம்'ஐ பெருமளவில் தயாரித்து சந்தைக்கு எடுத்துச் செல்வதுடன், ஃபிட்மெண்ட் மற்றும் பயிற்சி செயல்முறைகளை மேற்பார்வையிட்டு பயனர்கள் எளிதாகப் பயன்படுத்துவதை உறுதி செய்கிறது.
தமிழ்நாடு அரசின் மாற்றுத் திறனாளிகளுக்கான ஆணையர் திரு. ஜானி டாம் வர்கீஸ், ஐஏஎஸ், சென்னை ஐஐடி இயக்குநர் பேராசிரியர் வி.காமகோடி, சென்னை ஐஐடி-யின் மறுவாழ்வு ஆராய்ச்சி மற்றும் சாதன மேம்பாட்டுக்கான டிடிகே மைய  ஆசிரியத் தலைவரான பேராசிரியர் சுஜாதா ஸ்ரீனிவாசன், இதர ஆசிரியர்கள், ஆராய்ச்சியாளர்கள், மாணவர்கள் ஆகியோர் முன்னிலையில் சென்னையில் உள்ள ஐஐடி வளாகத்தில் இன்று  கதம் அறிமுகம் செய்யப்பட்டுள்ளது.
தொடக்க விழா நிகழ்ச்சியில் உரையாற்றிய, திரு. ஜானி டாம் வர்கீஸ், ஐ.ஏ.எஸ்., மாற்றுத் திறனாளிகளுக்கான மாநில ஆணையர், தமிழ்நாடு அரசு பேசுகையில், "மாற்றுத் திறனாளி ஒருவரின் உலகத்தை மற்றவர்களுடன் இணைப்பது தொழில்நுட்பம்தான். அனைத்து தரப்பு மக்களுக்கும் தொழில்நுட்பம் எவ்வாறு திருப்பத்தை ஏற்படுத்துகிறது என்பதே தனிச்சிறப்பாகும். கதம் என்பது அத்தகைய கண்டுபிடிப்புகளில் ஒன்று. சென்னை ஐஐடி-யின் R2D2 வெளியிடும் இதுபோன்ற முன்னோடித் தயாரிப்புகள் அனைத்தும் தொழில்நுட்பத்தை மேலும் அணுகக் கூடியதாக ஆக்குவதுடன், குறைந்த விலையிலும் கிடைக்கச் செய்யும்."
செயற்கை முழங்கால்களைப் பயன்படுத்துவோரின் வசதிக்காக 'கதம்' செயற்கை முழங்காலில் கீல்மூட்டுகள் அமைக்கப்பட்டு உள்ளன. பேருந்துகள், ஆட்டோக்களில் பயணிக்கையில் எளிதாக அமர்ந்து செல்லவும், நடக்கும்போது செயற்கை முழங்காலை 160 டிகிரி மடக்கவும் வழிவகை செய்யப்பட்டு உள்ளது.
நீடித்து நிற்கும் வகையில் உறுதி வாய்ந்த எவர்சில்வர் மற்றும் அலுமினியம் அலாய், கடினமான குரோம் பூசப்பட்ட EN8 பின்கள், அதிக அயர்வு தாங்கு காலம் உடைய பாலிமர் சுழல்உருளை ஆகியவற்றைக் கொண்டு இந்த செயற்கை முழங்கால் வடிவமைக்கப்பட்டு உள்ளது.
கதம்-ஐ வெற்றிகரமாக வணிகப்படுத்திய ஆராய்ச்சியாளர்களை வாழ்த்திப் பேசிய பேராசிரியர் வி.காமகோடி, இயக்குநர், சென்னை ஐஐடி கூறியதாவது: "சுகாதாரம், மருத்துவம் ஆகியவற்றை தொழில்நுட்ப ரீதியாக சந்திக்க வேண்டியது ஆரோக்கியமான எதிர்காலத்திற்கு அவசியமானது. இந்த தேவையை நியாயப்படுத்தும் வித்த்தில் மற்றொரு உதாரணமாக கதம் அமைந்துள்ளது. எங்களின் ஆராய்ச்சி மற்றும் மேம்பாட்டு முயற்சிகள் அனைத்தும் மனிதகுலத்துக்கு பயனளிக்கும் தயாரிப்புகளாக மாற்றப்படுவதில் சென்னை ஐஐடி-யைச் சேர்ந்த எங்களுக்கு மிக்க மகிழ்ச்சி.
உள்நாட்டிலேயே உருவாக்கப்பட்ட கதம் விலை மலிவானது என்றாலும் ஐ.எஸ்.ஓ.10328 தரம், 30 ஆயிரம் சுழற்சி அயர்வு தாங்கு காலம்  என உயர்தரம் மற்றும் செயல் திறன் உடையது. நிலைத்த தன்மையை வழங்குவதுடன், தடுமாறும் அபாயத்தையும் குறைக்கிறது. சீரற்ற நிலப்பரப்புகளில் பயன்படுத்த உகந்ததாக இதன் வடிவியல் அமைந்துள்ளது.
பயன்பாட்டில் இருந்து வரும் தயாரிப்புகளுடன் ஒப்பிடுகையில், கதம்-ன் தனித்துவம் மிக்க அம்சங்களை எடுத்துரைத்த, பேராசிரியர் சுஜாதா ஸ்ரீனிவாசன், தலைவர், மறுவாழ்வு ஆராய்ச்சி மற்றும் சாதன மேம்பாட்டுக்கான டிடிகே மையம் , சென்னை ஐஐடி தெரிவித்ததாவது: "இந்தியப் பயனர்களுக்கான செயல்பாட்டுத் தேவைகள், சமூகப் பொருளாதார மற்றும் சுற்றுச்சூழல் சவால்கள் தனித்துவம் மிக்கவை. பயனர்களை மையமாகக் கொண்டு வடிவமைக்கப்பட்டு உள்ள 'கதம்' இவற்றைக் கணக்கில் எடுத்துக் கொண்டுள்ளது. இறக்குமதி செய்யப்பட்ட முழங்கால்களை விட 4 அல்லது 5 மடங்கு மலிவு விலையில் சர்வதேச தரத்துடன் கிடைக்கச் செய்கிறது."
மொபிலிட்டி இந்தியா மூலம், நகர்ப்புறம், புறநகர், கிராமப்புறம் என பல்வேறு புவியியல் அமைப்புகளில் விரிவான மருத்துவ பரிசோதனைகள் நடத்தப்பட்டு இவற்றின் பின்னூட்டங்கள் பெறப்பட்டுள்ளன. பயனர்களுக்கு ஏற்ற வகையில் பல்வேறு சூழலில் பயன்படுத்துவதற்கு ஏதுவாகவே இதன் வடிவமைப்பு அமைந்திருப்பதாகவே பலரும் தெரிவித்துள்ளனர். முழங்காலின் நிலையான தன்மையை பயனர்களால் உணர முடிகிறது. முதன் முறையாக இதற்கான சோதனை முயற்சியில் ஈடுபட்டபோது, கம்பிகளின் துணையின்றி செயற்கை முழங்காலை கம்பிகளின் பற்றுதல் இன்றி பயனர்கள் நடந்து செல்ல முடிந்ததே இதன் செயல் திறனுக்கான சான்றாகும்.
கதம்-ன் தனித்துவமான அம்சங்கள் பின்வருமாறு:
Ø முழங்காலின் மேல்பகுதி வரை துண்டிக்கப்பட்ட பிறகு எஞ்சியிருக்கும் குறுகிய/ நீண்ட மூட்டுகளுக்கு ஏற்றதாக உள்ளது
Ø பாலிசென்ட்ரிக் 4-கம்பிகளுடன் கூடிய முழங்கால் மூட்டு இருப்பது பயனர்கள் நெகிழ்வு- நீட்டிப்புக்கு ஏற்றதாக உள்ளது.
Ø அதிக வலிமை கொண்ட பொருட்களால் ஆனது: அலுமினியம் அலாய்- Al 6061 T6, எவர்சில்வர்- SS304
Ø பயனரின் தேவையைப் பொறுத்து நிலைத்தன்மையை சரிசெய்து கொள்ள முடியும்
Ø வெவ்வேறு நடை வேகங்களுக்கு ஏற்ப உராய்வு கட்டுப்பாட்டை சரிசெய்யும் வசதி
Ø 4-கம்பிகளுடனான வடிவியல்  சீரற்ற நிலப்பரப்பு, சீரமைக்கப்படாத தரை ஆகியவற்றில்கூட உறுதியான நிலைத்தன்மையை வழங்குகிறது.
Ø அதிகபட்ச முழங்கால் வளைவை 160 டிகிரி அல்லது அதற்கு மேலும்கூட அளிக்கிறது. 
Ø வெவ்வேறு நிலப்பரப்புகளிலும், செங்குத்தான சரிவுகளிலும் பயனர்கள் நடத்து செல்லும்போது சோதனை மேற்கொள்ளப்பட்டது.
Ø ஐஎஸ்ஓ 10328 நிர்ணயித்துள்ள வலிமை, இறுதி வலிமை, P4 நிபந்தனைக்குரிய அயர்வு தாங்கு வலிமை 
தேவை உள்ள 10 பேரில் ஒருவர் மட்டுமே தொழில் நுட்ப உதவியை அணுக முடிவதாகவும், அவர்களுக்கும் போதிய எண்ணிக்கையில், மலிவு விலையில் அந்த உதவி கிடைப்பதில்லை எனவும் உலக சுகாதார அமைப்பு  தெரிவித்துள்ளது. பேராசிரியர் சுஜாதா ஸ்ரீனிவாசன் தலைமையிலான சென்னை ஐஐடியின் மறுவாழ்வு ஆராய்ச்சி மற்றும் சாதன மேம்பாட்டுக்கான டிடிகே மையம்  அந்த இடைவெளியை நிரப்பும் வகையில் இயங்கி வருகிறது.
இந்தியா மட்டுமின்றி அதற்கு அப்பாலும் மறுவாழ்வுத் தேவைக்காக காத்திருக்கும் பயனர்களுக்கு R2D2 மையம் தனது தயாரிப்புகளை மலிவு விலையில் வழங்குகிறது. மருத்துவ நிபுணர்கள், தன்னார்வத் தொண்டு நிறுவனங்கள், மருத்துவமனைகள் உள்ளிட்டோருடன் உயிரி எந்திரவியல் மற்றும் செயல்பாட்டு நிலைப்பாடுகளில் இருந்து உதவி சாதன வடிவமைப்புக்களை மதிப்பிடுவதற்கான ஆராய்ச்சி சூழலை இந்த மையம் வளர்த்து வருகிறது.
###
(Visitor Counter : 25